ΓΡΑΠΤΗ ΕΡΩΤΗΣΗ E-1590/03

υποβολή: Jules Maaten (ELDR) προς την Επιτροπή

(8 Μαΐου 2003)

Θέμα: Ο ρόλος των πιστοποιητικών σε προτιμησιακούς και μη προτιμησιακούς κανόνες καταγωγής

1. Μπορεί η Επιτροπή να εξηγήσει για ποιό λόγο, βάσει των μη προτιμησιακών κανόνων καταγωγής, η προσκόμιση πιστοποιητικού καταγωγής δεν αποτελεί προϋπόθεση για την αποδοχή της δηλώσεως από το τελωνείο και για ποιό λόγο δεν μπορεί κανείς να την επικαλεσθεί·

2. Μπορεί να αναφέρει η Επιτροπή κατά πόσο επιχειρήσεις αντιμετωπίζουν δυσκολίες εξαιτίας πιθανών λαθών σε πιστοποιητικά καταγωγής που εκδόθηκαν από άλλες χώρες·

3. Μπορεί να αναφέρει η Επιτροπή πώς αντιμετωπίζεται το πρόβλημα που δημιουργείται επειδή ούτε επιχειρήσεις, ούτε άλλοι ενδιαφερόμενοι δεν μπορούν να επικαλεσθούν τα πιστοποιητικά αυτά·

4. Αντιλαμβάνεται η Επιτροπή πως το γεγονός ότι τα πιστοποιητικά καταγωγής γίνονται δεκτά σε ένα κράτος μέλος και όχι σε άλλο παρεμποδίζει την καλή λειτουργία της εσωτερικής αγοράς·

Απάντηση του κ. Bolkestein εξ ονόματος της Επιτροπής

(19 Ιουνίου 2003)

1. Η Επιτροπή παραπέμπει το Αξιότιμο Μέλος του Κοινοβουλίου στα άρθρα 26, 62 και 68 του κοινοτικού τελωνειακού κώδικα(1), καθώς και σε όλες τις ειδικές κοινοτικές ρυθμίσεις που θεσπίζουν μέτρα ή ειδική μεταχείριση για τα προϊόντα καταγωγής ορισμένων τρίτων χωρών.

Σε ορισμένες ειδικές ρυθμίσεις, που θεσπίζουν δεσμευτικά μέτρα για την απαγόρευση ή τον περιορισμό των εισαγωγών ορισμένων προϊόντων καταγωγής συγκεκριμένων τρίτων χωρών, η προσκόμιση πιστοποιητικού καταγωγής αποτελεί προϋπόθεση για να τεθούν τα εν λόγω προϊόντα σε ελεύθερη κυκλοφορία.

Σε περίπτωση που απαιτείται αυτό το πιστοποιητικό, ο ενδιαφερόμενος μπορεί να το επικαλεσθεί, με την επιφύλαξη ωστόσο της ευχέρειας που έχουν οι κοινοτικές τελωνειακές αρχές να απαιτήσουν συμπληρωματικά δικαιολογητικά για την ακρίβεια της ένδειξης καταγωγής.

Στις περιπτώσεις στις οποίες καμία κοινοτική ρύθμιση δεν απαιτεί την προσκόμιση πιστοποιητικού καταγωγής, αυτό έχει μόνο εμπορική αξία και ο ενδιαφερόμενος δεν μπορεί να το επικαλεσθεί. Η καταγωγή που αναφέρεται στη διασάφηση λαμβάνεται επομένωςπόψη και μπορεί να αποτελέσει το αντικείμενο ελέγχων, σύμφωνα με το άρθρο 68 του κοινοτικού τελωνειακού κώδικα.

2.-3. Η Επιτροπή δεν έχει ενημερωθεί σχετικά με τις δυσκολίες που αντιμετωπίζουν οι επιχειρήσεις εξαιτίας πιθανών λαθών εκ μέρους των αρχών των κρατών μελών που είναι αρμόδιες για την έκδοση των πιστοποιητικών καταγωγής, αλλά ούτε και για τα προβλήματα που αντιμετωπίζουν οι επιχειρήσεις ή άλλοι ενδιαφερόμενοι οι οποίοι, κατά συνέπεια, δεν μπορούν να χρησιμοποιήσουν αυτά τα πιστοποιητικά καταγωγής.

4. Η Επιτροπή αντιλαμβάνεται πλήρως τη σημασία για την εσωτερική αγορά να είναι ενιαίες σε όλα τα κράτη μέλη οι αποφάσεις σχετικά με την αποδοχή ή την απόρριψη των πιστοποιητικών καταγωγής. Πληρούνται δε όλες οι προϋποθέσεις ώστε να διασφαλίζεται αυτή η εναρμόνιση, δεδομένου ότι η έκδοση και η αποδοχή αυτών των παραστατικών διέπεται από κοινοτικές διατάξεις που εφαρμόζονται άμεσα από τα κράτη μέλη. Επίσης, τα ενδεχόμενα ερωτήματα σχετικά με την ερμηνεία και την εφαρμογή αυτών των διατάξεων εξετάζονται τακτικά στο πλαίσιο των αρμόδιων επιτροπών που αποτελούνται από αντιπροσώπους των κρατών μελών και της Επιτροπής.

(1) Κανονισμός (ΕΚ) αριθ. 2913/92 του Συμβουλίου της 12ης Οκτωβρίου 1992 περί θεσπίσεως κοινοτικού τελωνειακού κώδικα, ΕΕ L 302 της 19.10.1992.